Karina Lorentzen Dehnhardt (SF), 2010-10-26:
Jeg kan lige indledningsvis sige til Dansk Folkepartis ordfører, at vi jo i SF – så vidt jeg husker også Socialdemokraterne – tidligere har sagt, at vi syntes, at det ville være helt fint med nogle flere stikprøvekontroller ved grænsen; så lad os da finde ud af det.
Lad os tage Dansk Folkeparti på ordet, for der går nemlig lige i skrivende øjeblik kun ti mennesker fra Told og Skat nede ved den dansk-tyske grænse, og det synes jeg faktisk er alt for få.
Men tilbage til lovforslaget, som jo handler om, hvordan vi skal bekæmpe den her voldsomme stigning, som vi har set der har været i antallet af indbrud.
Der er ingen tvivl om, at det at blive udsat for et indbrud er en voldsom krænkelse.
Man kommer hjem og dele af huset er måske ødelagt, vinduerne er slået i stykker, eller døren er sprængt i stykker, børnenes legetøj ligger spredt rundtomkring, der er blevet stjålet yndlingseffekter, og al elektronik er taget.
Jeg tror, at alle, der har oplevet det her, kan sætte sig ind i, hvad det betyder, at der er nogle fremmede, der har været inde i ens hjem.
Det skal vi sætte en stopper for.
Her vil jeg godt rose regeringen for deres indbrudsudspil, for jeg synes faktisk, at det er lykkedes regeringen at komme med et meget helhedsorienteret udspil – jeg kan se, at ministeren som en af de sjældne lytter meget opmærksomt til det, jeg siger, men jeg mener det faktisk af et oprigtigt hjerte.
Det her lovforslag tager ikke kun fat på efterspørgslen, som jo er en vigtig brik, når det handler om at bekæmpe indbrud, for der er nogle, der aftager tyvekosterne, og det er naturligvis det, der gør, at indbruddene sker, forslaget tager også hul på den meget store udfordring, der ligger i at gøre noget ved det, der handler om gerningsmændene.
Hvis vi skal have stoppet indbruddene, handler det også mange gange om at sørge for, at folk bliver ordentligt udsluset, altså at der gøres en ordentlig indsats i vores kriminalforsorg.
Jeg kunne dog også godt tænke mig at have fået en redegørelse for politiets indsats på det her område – men det kan være, ministeren vil sige noget mere om det senere – fordi den unægtelig virker noget svingende, og jeg kunne godt tænke mig at vide, hvad ministeren har med i godteposen på det område, så vi kan få en stabil indbrudsindsats fra politiets side.
I SF støtter vi den skærpede straf til de professionelle bagmænd.
Det her foregår mange gange rigtig velorganiseret, der udføres decideret bestillingsarbejde, og der er ingen tvivl om, at der sidder nogle bagmænd, som koldt og kynisk planlægger de her ting.
Så jeg synes, der er god grund til, at man strammer til over for det.
Jeg synes også, det er fornuftigt, at man tager fat i de borgere, som aftager de her ting.
Jeg synes ikke rigtigt, det holder at sige, at man har købt en computer, som har en værdi af 7.200 kr., som der er nævnt i et af eksemplerne, for 700 kr., for man burde nok have vidst, at der var noget kunstigt ved den handel, og at det så udløser en bøde på 1.000 kr., virker jo nærmest latterligt i den sammenhæng.
Så vi kan støtte de skærpelser, der ligger her.
Jeg kunne godt tænke mig, at der kom en informationskampagne målrettet borgerne, så de kan blive klar over, hvordan de her ting hænger sammen.
Lige et par afsluttende ord om gerningsmanden: Jeg så en Station 2-udsendelse, hvor politiet anslog, at ca. 60 pct. af den berigelseskriminalitet, der finder sted i Danmark, vedrører narkorelaterede personer, som skal skaffe penge til stoffer, og jeg er ikke i tvivl om, at den sidste del af lovforslaget, som giver bedre mulighed for at udveksle informationer, så en udslusning af de indsatte kan ske på en bedre måde, er en meget, meget vigtig brik i det at følge op på de her personer, som jo har et misbrug, og som har brug for en eller anden form for vedligeholdelsesbehandling, når de bliver løsladt.
Der er også brug for bolig, og der er brug for bedre uddannelsesmuligheder.
Jeg efterlyser, ligesom fru Karen Hækkerup gjorde, at der bliver taget nogle flere initiativer i forhold til selve gerningsmændene.
Jeg tilhører jo det segment i Folketinget, som er lidt bekymret over, at der er blevet nedlagt 100 stillinger i vores kriminalforsorg.
Det tror jeg ikke er så opløftende i forhold til faktisk at kunne tilbyde bedre uddannelsesmuligheder og sikre en bedre behandling, og jeg tror, at det er noget, vi skal snakke meget mere om i fremtiden, for der er ingen tvivl om, at der er en samfundsmæssig interesse i at hjælpe de her mennesker tilbage på ret køl, så vi undgår det næste offer i rækken.